Komisijos reglamentas (EEB) Nr. 2037/93
1993 m. liepos 27 d.
nustatantis išsamias Tarybos reglamento (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos taikymo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1992 m. liepos 14 d. Tarybos reglamentą (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos [1], ypač į jo 16 straipsnį,
kadangi reikia nustatyti sąlygas, kuriomis fizinis ar juridinis asmuo išimties tvarka galėtų kreiptis dėl įregistravimo;
kadangi siekiant atsižvelgiant į įvairias teisines situacijas valstybėse narėse, bendro intereso siejamų asmenų grupės pareikštas protestas tokia prasme, kaip vartojama Reglamento (EEB) Nr. 2081/92 7 straipsnyje gali būti priimtinas;
kadangi siekiant užtikrinti, kad Reglamentas (EEB) Nr. 2081/92 būtų taikomas vienodai, protestams pareikšti reikėtų nustatyti tikslius terminus, kurie būtų taikomi pradėjus registracijos procedūrą;
kadangi siekdama apibrėžti atvejus, minimus Reglamento (EEB) Nr. 2081/92 3 straipsnio 1 dalyje, ir situacijas, kurios gali klaidinti valstybių narių vartotojus, tokia prasme, kaip vartojama Reglamente (EEB) Nr. 2081/92, Komisija gali imtis atitinkamų veiksmų;
kadangi šios priemonės sudaro naują Bendrijos sistemą, skirtą kilmės vietos nuorodoms ir geografinėms nuorodoms, sąlygojančioms naujas savitas nuorodas, saugoti; kadangi būtina išaiškinti jų reikšmę visuomenei kartu nenuslopinti gamintojų ir (arba) perdirbėjų poreikio reklamuoti atitinkamus produktus;
kadangi šiame reglamente numatytos priemonės atitinka Geografinių nuorodų bei kilmės vietos nuorodų reguliavimo komiteto nuomonę,
PRIĖMĖ ŠĮ REGLAMENTĄ:
1 straipsnis
1. Registravimo paraiškas pagal Reglamento (EEB) Nr. 2081/92 5 straipsnį išimtiniais ir tinkamai pagrįstais atvejais gali paduoti minėto straipsnio 1 dalies antrojoje pastraipoje nurodyto apibrėžimo neatitinkantys fiziniai ar juridiniai asmenys, kai suinteresuotas asmuo paraiškos padavimo metu yra vienintelis gamintojas apibrėžtoje geografinėje vietovėje.
Paraiška gali būti priimama tik tada, kai:
a) minėtas vienintelis asmuo naudoja autentiškus ir nekintamus vietos metodus bei
b) apibrėžta geografinė vietovė pasižymi tam tikromis savybėmis, kurios pastebimai skiriasi nuo kaimyninių vietovių, ir (arba) skiriasi produkto savybės.
2. 1 dalyje nurodytu atveju, vienintelis fizinis ar juridinis asmuo, kuris paduoda registravimo paraišką, laikomas grupe tokia prasme kaip vartojama Reglamento (EEB) Nr. 2081/92 5 straipsnyje.
2 straipsnis
Kai pagal nacionalinę teisę grupė asmenų, neturinčių juridinio asmens statuso, laikoma juridiniu asmeniu, šiai asmenų grupei suteikiama teisė paduoti paraišką tokia prasme, kaip vartojama šio reglamento 1 straipsnyje, susipažinti su paraiška tokia prasme, kaip vartojama Reglamento (EEB) Nr. 2081/92 7 straipsnio 2 dalyje ir toje dalyje nustatytomis sąlygomis, bei pareikšti protestą tokia prasme, kaip vartojama minėto reglamento 7 straipsnio 3 dalyje ir toje dalyje nustatytomis sąlygomis.
3 straipsnis
Taikant Reglamento (EEB) Nr. 2081/92 7 straipsnio 1 dalyje minimą terminą, atsižvelgiama į:
- valstybės narės protesto išsiuntimo datą, nustatomą pagal pašto spaudą, arba
- gavimo datą, kai valstybės narės protestas Komisijai paduodamas tiesiogiai arba atsiunčiamas teleksu ar faksu.
4 straipsnis
Komisija gali imtis visų tinkamų veiksmų siekdama apibrėžti atvejus, kai nuorodos tampa bendrinėmis tokia prasme, kaip vartojama Reglamento (EEB) Nr. 2081/92 3 straipsnio 1 dalyje, bei situacijas, kurios gali klaidinti vartotojus ir dėl kurių buvo priimtas sprendimas pagal minėto reglamento 15 straipsnį.
5 straipsnis
Per penkerių metų laikotarpį nuo šio reglamento įsigaliojimo dienos Komisija imasi visų reikiamų veiksmų, kad visuomenė būtų informuota apie nuorodų "SKVN", "SGN", "saugoma kilmės vietos nuoroda" ir "saugoma geografinė nuoroda" prasmę visomis Bendrijos kalbomis. Tokie veiksmai netaps pagalba gamintojams ir (arba) perdirbėjams.
6 straipsnis
Trijų mėnesių laikotarpis, nurodytas Reglamento (EEB) Nr. 2081/92 7 straipsnio 5 dalyje, prasideda nuo Komisijos kvietimo, skatinančio valstybes nares susitarti tarpusavyje, išsiuntimo dienos.
7 straipsnis
Šis reglamentas įsigalioja 1993 m. liepos 26 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. liepos 27 d.